text: Eks-bokser idømt forvaring for voldtægt af eks-kæreste
  11 maj 2017 kl. 13.55
  Tidligere professionel bokser idømt tidsubestemt straf for to voldtægter på Lolland. Bokseren er tidligere dømt for vold, voldtægt og frihedsberøvelse.
  Den 54-årige Lars Lund Jensen var en talentfuld bokser, som kom i stald hos promotor Mogens Palle. Han blev i 1988 Europa-mester i junior-fjervægt.
  Men allerede tidligt i karrieren blev han flere gange dømt for vold og voldtægt. Bl.a. i Vejle og Horsens.
  I den aktuelle sag blev han ved et nævningeting i Nykøbíng F. dømt for ti punkter. Bl.a. to fuldbyrdede voldtægter af en kvinde fra Nakskov, som han tidligere havde boet sammen med.
  Den 54-årige nægtede sig skyldig og har anket dommen til landsretten, skriver folketidende.dk.
  Han blev idømt forvaring, som er lovens strengeste straf, fordi den er tidsubestemt. Det skete bl.a. efter anbefaling fra Retslægerådet.
  Lars Lund Jensen var allerede i 2012 indstillet til forvaring, da Retten i Horsens behandlede hans forrige sag. Her afslog et nævningeting at bruge sanktionen, selv om den også dengang var anbefalet af Retslægerådet, oplyser Horsens Folkeblad.
  Forvaring bruges sjældent. Sanktionen bruges bl.a. hvis den dømte anses for at farlig for andre mennesker.
  